Mestská časť Bratislava – Nové Mesto

Materiál na rokovanie
Miestneho zastupiteľstva
dňa 3.6.2014

Návrh
Všeobecne záväzného nariadenia
mestskej časti Bratislava – Nové Mesto
č.    /2014

o podmienkach organizovania a uskutočňovania verejného zhromaždenia obyvateľov  mestskej časti Bratislava – Nové Mesto

Predkladá :                                                                           Materiál  obsahuje :
Ing. Ľudovít Kollárik                                                           1. Návrh  uznesenia
prednosta  MÚ B-NM                                                         2. Dôvodovú  správu + prílohy
                                                                                             3. Návrh VZN       

Spracoval :                                                                     
Ing. Ľudovít Kollárik                                                           Stanovisko právnej skupiny: 
prednosta  MÚ B-NM                                                                           - súhlasné                                                                                          

Na rokovanie prizvať:
spracovateľa                        

           
                                                                              máj  2014

Návrh  uznesenia
Miestne zastupiteľstvo mestskej časti Bratislava – Nové Mesto 
s c h v á ľ u j  e

Všeobecne záväzné nariadenie č. 4/2014 o podmienkach organizovania a uskutočňovania verejného zhromaždenia obyvateľov mestskej časti Bratislava – Nové Mesto

-	s pripomienkami
-	bez pripomienok

Dôvodová správa
Ustanovenia §§ 11 a 11b  zákona o obecnom zriadení v znení neskorších predpisov a§ 10 zákona č. 377/1990 Zb. o hlavnom meste SR Bratislavy v znení neskorších predpisov dávajú  možnosť miestnemu zastupiteľstvu aj v mestskej časti Bratislavy zvolávať na posúdenie verejných vecí týkajúcich sa mestskej časti verejné zhromaždenie obyvateľov. Obdobné nariadenie v mestskej časti nebolo zatiaľ schválené. Je viacero príkladov schválených obdobných nariadení na Slovensku a aj v niektorých mestských častiach Bratislavy. Pri spracovávaní sa vychádzalo už z jestvujúcich praktických príkladov.
Návrh nariadenia je modernou právnou normou, ktorá upravuje spôsob vykonania verejného zhromaždenia obyvateľov mestskej časti a tým upravuje aktívne zapojenie obyvateľov do správy verejných vecí jednou z priamych noriem tejto účasti.
Návrh bol prerokovaný v komisiách miestneho  zastupiteľstva a miestnej rade.

príloha Dôvodovej správy:
Výňatok zo zákona č. 369/1990 zb.  o obecnom zriadení v znení neskorších predpisov:
                                                                      Samospráva obce
                                                                                   § 4
(1) Obec samostatne rozhoduje a uskutočňuje všetky úkony súvisiace so správou obce a jej majetku, všetky záležitosti, ktoré ako jej samosprávnu pôsobnosť upravuje osobitný zákon, ak takéto úkony podľa zákona nevykonáva štát alebo iná právnická osoba alebo fyzická osoba.
(2) Samosprávu obce vykonávajú obyvatelia obce
a) orgánmi obce, 
b) miestnym referendom, 
c) zhromaždením obyvateľov obce.
....
                                                                              § 3
                                                                 Obyvatelia obce
(1) Obyvateľom obce je osoba, ktorá má na území obce trvalý pobyt.3)
(2) Obyvateľ obce sa zúčastňuje na samospráve obce. Má právo najmä
a) voliť orgány samosprávy obce a byť zvolený do orgánu samosprávy obce, 
b) hlasovať o dôležitých otázkach života a rozvoja obce (miestne referendum), 
c) zúčastňovať sa na zhromaždeniach obyvateľov obce a vyjadrovať na nich svoj názor   a zúčastňovať sa na zasadnutiach obecného zastupiteľstva, 
d) obracať sa so svojimi podnetmi a sťažnosťami na orgány obce, 
.....
(5) Na samospráve obce má právo podieľať sa aj ten, kto
a) má na území obce nehnuteľný majetok alebo v obci platí miestnu daň alebo miestny poplatok, 
b) je v obci prihlásený na prechodný pobyt4a), 
c) má čestné občianstvo obce.
(6) Na osoby uvedené v odseku 5 sa nevzťahuje odsek 2 písm. a) a b).
(7) Pravidlá spôsobilosti výkonu oprávnení v odseku 2 písm. a) a b) upravuje osobitný predpis.5)

§ 11
Obecné zastupiteľstvo
.....
(4) Obecné zastupiteľstvo rozhoduje o základných otázkach života obce, najmä je mu vyhradené:
......
f) vyhlasovať miestne referendum o najdôležitejších otázkach života a rozvoja obce a zvolávať zhromaždenie obyvateľov obce, 
.....
§ 11b
Zhromaždenie obyvateľov obce

Na prerokovanie obecných vecí môže obecné zastupiteľstvo zvolať zhromaždenie obyvateľov obce alebo jej časti.

Návrh
Všeobecne záväzné nariadenie
Mestskej časti  Bratislava – Nové Mesto 
č. .../2014
o podmienkach organizovania a uskutočňovania verejného zhromaždenia obyvateľov mestskej časti

Miestne zastupiteľstvo v Mestskej časti  Bratislava – Nové Mesto  , v nadväznosti na čl. 67 ods. 1 a čl. 68 Ústavy Slovenskej republiky a v súlade s § 3 ods. 2 písm. c),  § 6,  § 11 ods. 4 písm. f) a § 11b  zákona č. 369/1990 Zb. o obecnom zriadení v znení neskorších predpisov,  § 5 písm.  d), § 10, a § 15 ods. 2 písm. a zákona č. 377/1990 o hlavnom meste SR Bratislave  v znení neskorších predpisov,  čl. 18 ods. 4 písm. g)  a  čl. 27  Štatútu hlavného mesta SR Bratislavy v znení neskorších dodatkov,  čl. 7 ods. 1 písm.  h) Štatútu MČ B-NM v znení neskorších dodatkov  vydáva toto Všeobecne záväzné nariadenie Mestskej časti  Bratislava – Nové Mesto  o podmienkach organizovania a uskutočňovania verejného zhromaždenia obyvateľov mesta (ďalej len „nariadenie“).

Čl. I.
Účel nariadenia

Účelom tohto nariadenia je posilnenie účasti verejnosti na rozhodovaní o veciach mestskej časti  Bratislava – Nové Mesto  a to formou prerokovania vecí týkajúcich sa mestskej časti Bratislava – Nové Mesto  prostredníctvom inštitútu verejného zhromaždenia obyvateľov mestskej časti  Bratislava – Nové Mesto  (ďalej len „verejné zhromaždenie“).

Čl. II.
Základné ustanovenia

(1) Na prerokovanie vecí mestskej časti  Bratislava – Nové Mesto  (ďalej len „mestská časť“) môže  miestne zastupiteľstvo Mestskej časti  Bratislava – Nové Mesto (ďalej len „miestne zastupiteľstvo“) zvolať verejné zhromaždenie.
(2) Miestne  zastupiteľstvo zvolá verejné zhromaždenie vždy:
a) ak o to požiada aspoň tretina poslancov miestneho zastupiteľstva, písomne, alebo priamo na rokovaní miestneho zastupiteľstva,
b) ak je v tejto veci predložená petícia aspoň 5 % občanov, ktorí sú obyvateľmi mestskej časti.
(3) Miestne zastupiteľstvo môže zvolať verejné zhromaždenie aj bez splnenia podmienok podľa
ods. (2)  písm. a) alebo písm. b).

Čl. III.
Zvolanie verejného zhromaždenia

(1) Miestne zastupiteľstvo môže zvolať verejné zhromaždenie na svojom zasadnutí, alebo na zasadnutí mestského zastupiteľstva zvolaného  na základe žiadosti poslancov (ďalej len „žiadosť“) do 10 dní odo dňa jej doručenia alebo na základe petície občanov (ďalej len „petícia“) do 10 dní odo dňa jej predloženia miestnemu úradu mestskej časti Bratislava – Nové Mesto (ďalej len „úrad“), ak žiadosť alebo petícia neobsahuje iný termín.
(2) Miestne zastupiteľstvo zvolá verejné zhromaždenie tak, aby sa uskutočnilo nie skôr ako tri dni
odo dňa nadobudnutia platnosti uznesenia o jeho konaní, najneskôr však do 30 dní odo dňa prijatia
uznesenia o jeho konaní, ak žiadosť alebo petícia neobsahuje iný termín.
(3) Súčasťou uznesenia miestneho zastupiteľstva o zvolaní verejného zhromaždenia je dátum a čas
konania verejného zhromaždenia, miesto konania verejného zhromaždenia, predmet verejného
zhromaždenia a meno a priezvisko poslanca mestského zastupiteľstva alebo zamestnanca mestskej časti alebo inej osoby, ktorá je poverená vedením verejného zhromaždenia (ďalej len „moderátor“)  a spôsob zverejnenia uznesenia miestneho zastupiteľstva.
(4) Zvolanie verejného zhromaždenia sa oznamuje uverejnením uznesenia miestneho  zastupiteľstva
na úradnej tabuli mestskej časti  a na internetových stránkach mestskej časti, a to bezodkladne, najneskôr do 48 hodín odo dňa nadobudnutia jeho platnosti. Týmto zároveň nie je dotknutá možnosť mestskej časti oznámiť zvolanie verejného zhromaždenia aj ďalšími spôsobmi v mieste obvyklými. 

Čl. IV.
Organizovanie verejného zhromažďovania

(1) Všetky organizačné záležitosti súvisiace s konaním verejného zhromaždenia, vrátane jeho
primeranej propagácie v rámci mestskej časti, zabezpečuje úrad.
(2) Miesto konania verejného zhromaždenia sa určuje pri jeho zvolaní podľa Čl. III ods. (3).
Verejné zhromaždenie sa prednostne uskutočňuje v  sále Strediska kultúry na Vajnorskej 21 Bratislava.  Ak sa verejné zhromaždenie uskutočňuje v niektorej časti mestskej časti,  koná sa v priestoroch  mestskej časti , resp. v priestoroch organizácií v zriaďovacej alebo zakladateľskej pôsobnosti mestskej časti.  Ak predmet verejného zhromaždenia súvisí s konkrétnou lokalitou v rámci mestskej časti, verejné zhromaždenie sa uskutočňuje v priestore, čo najbližšie situovanom k danej lokalite.
(3) Toto nariadenie nevylučuje, aby sa verejné zhromaždenie konalo  na verejnom priestranstve. Povinnosti vyplývajúce pri tom z osobitných všeobecne záväzných právnych predpisov týmto zostávajú nedotknuté.

Čl. V.
Uskutočňovanie verejného zhromaždenia

(1) Priebeh verejného zhromaždenia vedie moderátor. Moderátor vedie verejné zhromaždenie
nestranne a tak, aby splnilo svoj účel.
(2) Verejné zhromaždenie sa spravidla začne predstavením jeho predmetu a pokračuje verejnou
diskusiou účastníkov, ktorí môžu byť len obyvatelia mestskej časti oprávnení voliť do orgánov samosprávy mestskej časti (ďalej len „účastník“).  Každý účastník má právo vyjadriť svoje stanovisko. Účastníci verejného zhromaždenia môžu na jeho začiatku prijať rokovací poriadok verejného zhromaždenia. Každý účastník má jeden hlas. Na prijatie rokovacieho poriadku sa vyžaduje súhlas nadpolovičnej väčšiny prítomných účastníkov. Verejné zhromaždenie sa spravidla končí prijatím záverečného vyhlásenia účastníkov.
(3) Po ukončení verejnej diskusie dá moderátor hlasovať o záverečnom vyhlásení účastníkov. Ak si
to povaha verejného zhromaždenia vyžaduje, zabezpečí úrad na túto časť konania skrutátorov.
Prítomní účastníci zároveň môžu o jednotlivých bodoch hlasovať osobitne. Na prijatie záverečného
vyhlásenia účastníkov alebo každej jeho časti sa vyžaduje súhlas nadpolovičnej väčšiny prítomných
účastníkov.

Čl. VI.
Zápisnica a záznam z verejného zhromaždenia

(1) Z rokovania verejného zhromaždenia vyhotovuje poverený zástupca úradu zápisnicu. V zápisnici sa uvedie stručný prepis vystúpení jednotlivých účastníkov a tiež úplné znenie
záverečného vyhlásenia účastníkov, ak bolo prijaté. Prílohou zápisnice je prezenčná listina
prítomných účastníkov verejného zhromaždenia. Prezenčná listina musí obsahovať meno,
priezvisko účastníka a podpis pod vyhlásenie, že spĺňa podmienky  uvedené v § 3 zákona č. 369/1990 Zb. o obecnom zriadení v znení neskorších predpisov. Prezenčná listina musí byť prístupná počas celého konania verejného zhromaždenia.
(2) Obsah zápisnice overuje zástupca poslancov miestneho zastupiteľstva, ak je verejné
zhromaždenie zvolané na základe žiadosti alebo osoba poverená pre styk s orgánmi samosprávy, ak
je verejné zhromaždenie zvolané na základe petície. Druhým overovateľom je zástupca úradu
určený prednostom úradu. Overovatelia overia zápisnicu bezodkladne, najneskôr do ôsmich dní odo
dňa konania verejného zhromaždenia.
(3) Zápisnica sa bezodkladne, najneskôr do dvoch dní po jej overení zverejní na internetovej stránke  mestskej časti a jej skrátená verzia, vrátane úplného znenia záverečného vyhlásenia účastníkov, ak bolo prijaté, aj na úradných  tabuliach  mestskej časti. Článok III. ods. (4) platí primerane.
(4) Okrem povinností vyplývajúcich z ods. (1) až (3) úrad zároveň vyhotovuje z verejného
zhromaždenia audiovizuálny záznam. Záznam je uložený na úrade a archivuje sa po dobu 4
rokov. Na možnosti prístupu verejnosti k záznamu a tvorby kópií z neho sa vzťahujú osobitné
všeobecne záväzné právne predpisy.
(5) Týmto zároveň nie je dotknutá možnosť účastníkov vyhotovovať si z verejného zhromaždenia
vlastnú zápisnicu alebo záznam.

Čl. VII.
Ďalší postup

(1) Zápisnica podľa Čl. VI. tvorí súčasť materiálu predloženého na najbližšie zasadnutie
miestneho  zastupiteľstva a je podkladom pre rozhodnutie miestneho zastupiteľstva vo veci samej.
(2) Za spracovanie materiálu o verejnom zhromaždení a jeho zaradenie do programu rokovania
Miestneho zastupiteľstva zodpovedá prednosta úradu .

Čl. VIII.
Spoločné a záverečné ustanovenia

(1) Týmto nariadením nie sú dotknuté práva a povinnosti osôb zúčastnených verejného
zhromaždenia podľa iných právnych predpisov a všeobecne záväzných nariadení mestskej časti .
(2) Na podrobnosti neupravené týmto nariadením sa primerane použije zákon č. 84/1990 Zb.
o združovaní občanov a zákon č. 85/1990 Zb. o petičnom práve. 
(3) V prípade, že je miestnemu  zastupiteľstvu predložená zápisnica z rokovania verejného
zhromaždenia nezvolaného podľa tohto nariadenia, postup podľa Čl. VII. zostáva zachovaný, avšak
len ak sa konania podľa prezenčnej listiny pripojenej k zápisnici zúčastnilo aspoň 1 % občanov,
ktorí sú obyvateľmi mestskej časti.
(4) Toto nariadenie schválilo Miestne zastupiteľstvo dňa ........uznesením č. ........   a nadobúda účinnosť dňom  ..........

Bratislava .......                                                              

Mgr. Rudolf. Kusý
starosta